Karme-groep - Wikipedia
Die diagram vergelyk die wentelbaan-eienskappe en relatiewe grootte van die mane van die Karme-groep. Die horisontale as illustreer hul gemiddelde afstand van Jupiter af, die vertikale as hul wentelbaan-inklinasie en die sirkels hul relatiewe grootte.
Die Karme-groep is 'n groep onreëlmatige mane van Jupiter waarvan die wentelbane ooreenstem met dié van die maan Karme en wat waarskynlik dieselfde oorsprong het.
Die ooreenkomste tussen dié mane se eienskappe dui daarop dat hulle een voorwerp was wat opgebreek het tydens 'n botsing. Die voorwerp was waarskynlik amper so groot soos Karme, met 'n deursnee van sowat 46 km. Karme bestaan uit sowat 99% van die oorspronklike massa.
Verdere steun vir dié teorie kom van die eenderse kleur van die mane: almal is ligrooi en het infrarooi spektra, nes D-tipe asteroïdes. Dié data stem ooreen met 'n stam-asteroïde uit die Hilda-familie asteroïdes of 'n trojaanasteroïde.